Awo olwatuuka, nga wabaawo Wazzike eyali yeemanyi nti yakula bubi. Okumanya yali alowooza nti mubi, yabeeranga mu kweraliikirira buli kaseera olw’omugongo gwe ogwali tegumusanyusa. Waaliwo n’abantu abaali bakikutte nti Wazzike ono mubi era nga bwe wabaawo omwana eyeekaabya nga bamujuliza okumutwalira Wazzike. Buli mwana eyakaabanga ku kyalo kino nga bamugamba nti, “Sirika ekitali ekyo Wazzike agenda kukulya.” Kino kyasirisanga mangu abaana. Wabula, gye kyakomanga okuyamba abazadde okusirisa abaana ate gye kyakomanga okunyiiza Wazzike. Olunaku lumu, Wazzike abeera atambula nga yeebwalabwala n’agwa ku Wankofu. Yeegomba nnyo Wankofu olw’endabika ye kubanga yali alabika bulungi nnyo olw’obutolobojjo obweru obwali butobekeddwa obulungi mu byoya bye. Kino kyamuviirako musajja wattu okufuna n’obuggya. Wazzike yasiriikiriramu katono wabula n’ajjukira nti okuwalana Wankofu ate nga ye yali ayinza okuyamba kyali si kituufu. Yeewaayo n’amutuukirira era n’amusaba amuwe ku byoya waakiri atungemu olugoye yeebikkeko waakiri mu mugongo kubanga ate gwo gwali mubi okukira ebitundu bye ebirala byonna. Wano Wankofu yeewuunya nnyo ekikolwa kya Wazzike eky’okumusaba ku byoya bye era kwe kukikuba ekibuuzo nti, “Abantu banaakulaba batya ng’ofunye amabala agalinga agange? Ye abange, weetaaga ebyoya byenkana ki okusobola okuweza olugoye lw’oyinza okwambala?” Wankofu yasiriikiriramu n’abirowoozaamu wabula n’amugamba akeere ewuwe ku lunaku oluddako. Ekiro ekyo Wazzike teyeebaka era yabukeereza nkokola okugenda mu maka ga Wankofu. Wankofu agenda okuggulawo nga Wazzike mutaka nnyo ewuwe. Yamusaba agumiikirizeemu katono era Wankofu n’ayita banywanyi be olwo ne basonda ebyoya by’okuyamba Wazzike. Mu baayitibwa, mwajjiramu ne Wakasanke era ono ye yali omutunzi asinga ku kyalo kyonna. Olugoye yalutunga bulungi nnyo era Wazzike wamma n’anyuma n’akamala!. Amakulu agali mu kagero kano gali nti, si kirungi okutuula ku kizibu kyo kubanga abantu bangi abayinza okukuyamba. Ekizibu ekimu buli lw’okigabanako n’omulala, olwo obeera otandise okubaga ku ngeri y’okukivvuunukamu. Wankofu tumuyigirako okubeera abeetegefu okuyamba bannaffe awamu n’okukuuma emikwano. Wakasanke ye atuyigiriza okukola obulungi emirimu egibeera gituweereddwa era tumanyike nnyo olw’ekyo kye twatendekebwa okukola. Kino kiri bwe kiti kubanga Wakasanke yali mumanyifu lwa butunzi.